b'\n_START_ARTICLE_\nRegistreringsafgift\n_START_SECTION_\nHistorie\n_START_PARAGRAPH_\nRegistreringsafgiften blev f\xc3\xb8rste gang indf\xc3\xb8rt med virkning fra den 1. januar 1925. Det oprindelige form\xc3\xa5l med indf\xc3\xb8relsen af registreringsafgiften var at mindske importen af k\xc3\xb8ret\xc3\xb8jer og dermed styrke handelsbalancen og den danske valuta. Ogs\xc3\xa5 dengang blev registreringsafgiften beregnet ud fra en progressiv skala, der gik fra 15\xc2\xa0% til 40\xc2\xa0%. Afgiftssatsen blev sidenhen opjusteret l\xc3\xb8bende, og i 1977 blev den maksimale afgiftssats p\xc3\xa5 180\xc2\xa0% indf\xc3\xb8rt. Folketinget angav ikke nogen egentlig begrundelse for en forh\xc3\xb8jelse af afgiftssatsen til 180\xc2\xa0%, ud over at statens indt\xc3\xa6gter som f\xc3\xb8lge af afgiftsforh\xc3\xb8jelsen ville stige med ca. 360 mio. kr. \xc3\xa5rligt. _NEWLINE_Med virkning fra den 20. november 2015 blev den maksimale afgiftssats p\xc3\xa5 180% s\xc3\xa6nket til 150%. Neds\xc3\xa6ttelsen skete som en del af finansloven 2016. S\xc3\xa6nkningen af registreringsafgiften tr\xc3\xa5dte i kraft med \xc3\xb8jeblikkelig virkning den 20. november 2015. Aftalen blev vedtaget af Venstre, Dansk Folkeparti, Konservative og Liberal Alliance. S\xc3\xa6nkningen af registreringsafgiften var prim\xc3\xa6rt et \xc3\xb8nske fra Liberal Alliance.\n_START_SECTION_\nLupoloven\n_START_PARAGRAPH_\nLupoloven er en popul\xc3\xa6r betegnelse for en \xc3\xa6ndring af loven om registreringsafgift efter lovforslaget L76, som Folketinget vedtog i 1999. S\xc3\xa6rdeles br\xc3\xa6ndstof\xc3\xb8konomiske biler fik et afslag i registreringsafgiften. Da loven i praksis n\xc3\xa6sten udelukkende fandt anvendelse p\xc3\xa5 biler af typen Volkswagen Lupo, bliver den popul\xc3\xa6rt kaldt for Lupoloven. Reduktionen i registreringsafgiften var til og med 2005 1/3, derefter er den 1/5.'